Alois Hundhammer

Alois Hundhammer (1900–1974) var en tysk samfunnsviter og politiker (Bayerische Volkspartei og CSU).

Han ble født som det første av tretten barn i en landbruksfamilie, og fikk sin skolegang på klosterskole i Scheyern og Dom-Gymnasium i Freising. Etter militærtjeneste studerte han filosofi, historie og statsvitenskap, og avla to doktograder i henholdsvis filosofi og samfunnsvitenskap.

Hundhammer arbeidet som assisterende generalsekretær i det kristelige bondeforbundet og ble i 1932 innvalgt i Bayerns landdag for Bayerische Volkspartei. I 1933 ble han internert i Dachau i en måned, for blant annet å ha holdt offentlige taler. Etter løslatelsen arbeidet han som skomaker. 

I 1945 var Hundhammer blant grunnleggerne av CSU i München. Han var blant de viktigste motspillerne til Josef Müller og ble en symbolfigur for den katolsk-konservative, bayersk-tradisjonalistiske fløy av CSU.

Som kultusminister i flere bayerske delstatsregjeringer (1946–1950) sto han for en katolsk-konservativ skole- og kulturpolitikk. Den omfattet en skole som bekjente seg til den kristne tro, og som omfattet prylestraff. Som landbruksminister i Bayern (1957–1969) arbeidet han for bevaring av det tradisjonelle familiebruket i det bayerske landbruket.

Referanser 

CSU-politikere